**BULETIN DE INFORMAŢII EUROPENE**

****

**28 noiembrie – 4 decembrie 2018**

|  |  |
| --- | --- |
|  | |
|  | |
|  |

# **Prima editie a Universitatii CTE 2018 - concluzii**

Joi, 29 Noiembrie 2018

|  |
| --- |
| În perioada 20-22 noiembrie 2018 a avut loc la sediul Bibliotecii Naționale a României din București **prima ediție a Universității Cooperării Teritoriale Europene – SmarTransnational Cooperation**. Evenimentul, organizat de Autoritățile Naționale pentru Programele de Cooperare Teritorială Europeană din cadrul MDRAP, a fost dedicat profesioniștilor din comunitatea CTE, reprezentanţilor programelor operaționale naționale cu finanțare europeană și specialiștilor din domeniul dezvoltării regionale.  Pe parcursul primei zile, participanții au avut ocazia să asiste la prezentarea rezultatelor de succes înregistrate de beneficiarii români și să participe la dezbaterea privind viitorul programelor CTE în contextul negocierilor pentru viitoarea perioadă de programare financiară, în prezența managementului programelor Transnațional Dunărea, INTERREG EUROPE și URBACT și a reprezentanților programelor operaționale naționale. Participanții și-au exprimat sprijinul pentru continuarea programelor transnaționale și interregionale și în perioada de programare 2021-2027.  În ziua a doua, participanții au asistat la prezentarea oportunităților de finanțare disponibile în actuala perioadă de programare (Programul Transnaţional Dunărea), dar și a instrumentelor de cooperare specifice din partea experților internaționali INTERREG EUROPE şi URBACT, respectiv Policy Learning Platform şi instrumentul Remaking the city URBACT. De asemenea, pe parcursul primelor 2 zile, urmărind obiectivul de a crește convergența între programele de cooperare teritorială europeană și programele operaționale naționale finanțate din instrumente structurale, s-a desfășurat sesiunea Market Place, un spațiu de consultare între persoanele resursă ale programelor naţionale şi potenţialii beneficiari din rândul publicului CTE. În ziua a treia, experții MDRAP au realizat sesiuni de formare în domeniul planificării strategice și managementului financiar, precum și în tehnici de comunicare și capitalizare a rezultatelor.  Evenimentul s-a bucurat de participarea a aproximativ 150 de persoane – decidenți și experți MDRAP și MFE, reprezentanți de la nivel de management, nivel tehnic și beneficiari români ai Programelor Transnațional Dunărea, URBACT și INTERREG EUROPE.  Prezentările realizate și alte detalii legate de eveniment sunt disponibile [**pe site-ul Universității CTE 2018**](http://www.smartetc.eu/program/). |
|  |

Sursa: Ministerul Dezvotării Regionale și Administrației Publice

# **Primirea de către ministrul delegat pentru afaceri europene, George Ciamba, a secretarului general pentru Afaceri Europene din cadrul guvernului francez, Sandrine Gaudin**

Data: 29.11.2018

Ministrul delegat pentru afaceri europene, George Ciamba, a avut miercuri, 28 noiembrie 2018, o întrevedere cu secretarul general pentru Afaceri Europene din cadrul guvernului francez, Sandrine Gaudin.

Cei doi oficiali au avut un schimb substanțial de opinii asupra temelor curente aflate pe agenda europeană, în perspectiva preluării de către România a Președinției Consiliului UE, la 1 ianuarie 2019. Printre subiectele abordate s-au numărat: viitorul Europei, Brexit, negocierile privind viitorul Cadru Financiar Multianual 2021-2027, migrația, securitatea internă, piața internă, Uniunea Economică și Monetară, precum şi aspecte legate de agenda externă a UE.

Discuțiile au pus în evidență similitudinea pozițiilor României şi Franței asupra unor priorități actuale ale agendei UE, în mod deosebit asupra necesității menținerii unui rol semnificativ al Politicii Agricole Comune în cadrul viitorului buget multianual al Uniunii. A fost subliniată și importanța atingerii unui acord cu privire la viitorul Cadru Financiar cel târziu în toamna anului 2019.

Ministrul delegat pentru afaceri europene a trecut în revistă prioritățile și direcțiile principale ale programului viitoarei Președinții a României la Consiliul UE, cu accent pe obiectivul politic transversal de asigurare a coeziunii economice, sociale și teritoriale la nivel european.

Totodată, a reafirmat angajamentul ferm al României de a asigura un mandat de succes, în strânsă colaborare cu statele membre și instituțiile europene, și de a promova o agendă a UE axată pe priorități consensuale, care să producă rezultate concrete și să contribuie la întărirea încrederii cetățenilor în proiectul european.

În acest sens, ministrul delegat George Ciamba a subliniat că pe durata Președinției române a Consiliului UE va fi organizat Summit-ului informal de la Sibiu, la 9 mai 2019, care va reprezenta un moment important în dezbaterea privind prioritatile strategice ale Uniunii Europene în următorii ani.

De asemenea, demnitarul român a exprimat apreciere pentru dialogul și cooperarea cu partenerii francezi, cu precădere în contextul pregătirilor pentru exercitarea, pentru prima dată, de către România a Președinției Consiliului UE. A adresat mulțumiri părții franceze pentru sprijinul acordat în cadrul programelor de formare a funcționarilor publici în domeniul afacerilor europene.

Sursa: Ministerul Afacerilor Externe

# **Mesajul ministrului delegat pentru afaceri europene, George Ciamba, cu ocazia Zilei Naționale a României**

Data: 01.12.2018

Au trecut 100 de ani de la momentul în care generația de la 1918 a reușit Marea Unire, iar România sărbătorește acest Centenar ca un stat democratic, parte dintr-o structură de alianțe care au făcut-o mai puternică, mai sigură și mai prosperă.

Sărbătorirea Centenarului este cel mai bun moment pentru a ne bucura de reușitele obținute de-a lungul acestui secol, prin implicarea și perseverența tuturor actorilor politici și instituționali, a elitelor culturale și diplomatice, dar și a societății românești. Este momentul să ne amintim că obiectivele naționale pot fi atinse numai atunci când societatea românească găsește puterea de a conlucra, de a-și valorifica resursele consensual și ambiția de a acționa unitar pentru idealuri comune.

La 100 de ani de la Marea Unire, România este de mai bine de 11 ani membru deplin al Uniunii Europene. Este o calitate pe care ne-am dorit-o, pentru care am luptat și care ne-a adus foarte multe beneficii. Cel mai important dintre acestea este apartenența la proiectul european, la o comunitate bazată pe principii și valori pe care le împărtășim deplin.

România este astăzi pregătită să-și asume pentru prima dată Președinția Consiliului Uniunii Europene. Este o misiune cu multiple provocări, dar, înainte de toate, este o oportunitate pentru România de a-și demonstra vocația proeuropeană și de a acționa în continuare ca un partener credibil și solidar. O Uniune prosperă nu poate funcționa fără coeziune. Fundamentul avansării proiectului european constă în asigurarea de către Uniune a coeziunii politice, economice și sociale.

România Centenară va fi implicată deplin în remodelarea viitorului celui mai grandios proiect politic de integrare din istorie – proiectul european. Suntem pregătiți să ne asumăm acest rol și vom demonstra acest lucru pe perioada deținerii Președinției Consiliului Uniunii Europene.

Urez de Centenar La Mulți Ani tuturor românilor și să aibă încredere în viitorul României și al Europei.

Sursa: Ministerul Afacerilor Externe

## **FGCR reduce valoarea comisionului unic de garantare de la 3,8% la 1,6 %, începând cu 1 ianuarie 2019**

Ministerul Agriculturii și Dezvoltării Rurale salută inițiativa Fondului de Garantare a Creditului Rural IFN SA (FGCR) de a reduce valoarea comisionului unic de garantare.

Astfel, începând cu 1 ianuarie 2019, *FGCR* ***va practica un comision unic de garantare de 1,6%, atât la soldurile garanțiilor aflate în portofoliu, cât și cele ce se vor acorda începând cu această dată*.**

Excepție fac beneficiarii care au garanții în sold la data de 31 decembrie a fiecărui an sau pentru care se solicită prelungirea garanției, a căror capacitate de plată depinde de existența unor condiții favorabile durabile sau sunt în incapacitate de plată sau în pragul incapacității de plată. Pentru aceștia, nivelul comisionului va fi de 6,3%, inclusiv în cazul celor pentru care s-a descris procedura insolvenței (în prezent există în sold doar două garanții la care nivelul comisionului nu poate fi redus, începând cu anul 2019).

Potrivit Programului de Guvernare una dintre priorități este *acordarea de garanții de stat în procent de 80% din valoarea creditului de reproducție pentru realizarea producției agricole și procesarea produselor agricole, pentru realizarea investițiilor cu finanțare europeană, realizarea altor investiții în ferme, precum și pentru achiziția de teren agricol*.

În vederea îndeplinirii acestor obiective, atât Ministerul Agriculturii și Dezvoltării Rurale, cât și Fondul de Garantare a Creditului Rural IFN SA au depus eforturi considerabile pentru a identifica modalități care vizează *facilitarea accesului la finanțare a producătorilor agricoli*, realizând analize privind problemele din acest sector, mecanismele și procedurile aferente garantării. Una din problemele identificate de către instituțiile finanțatoare și beneficiari a fost nivelul comisioanelor practicate de fondurile de garantare.

Potrivit estimărilor efectuate de către FGCR, circa 10.000 de societăți din agricultură zootehnie și acvacultură ar putea beneficia de această măsură. Printre efectele așteptate în urma acordării de garanții cu comision redus, **se *regăsesc creșterea producției și calității acesteia, sporirea volumului de marfă destinată pieței interne și externe, cu impact pozitiv asupra produsului intern brut****,* precum și creșterea veniturilor la bugetul de stat

Sursa: Ministerul Agriculturii și Dezvoltării Rurale

# [**Ministrul Rovana Plumb, la Bratislava: „România acordă o importanță deosebită negocierilor privind viitorul Cadru Financiar Multianual și propunerilor legislative sectoriale conexe, în special cele privind coeziunea și agricultura”**](http://www.fonduri-ue.ro/presa/comunicate/2576-ministrul-rovana-plumb-la-bratislava-romania-acorda-o-importanta-deosebita-negocierilor-privind-viitorul-cadru-financiar-multianual-si-propunerilor-legislative-sectoriale-conexe-in-special-cele-privind-coeziunea-si-agricultura)

Data: 29 Noiembrie 2018

**Ministrul Rovana Plumb, la Bratislava: „România acordă o importanță deosebită negocierilor privind viitorul Cadru Financiar Multianual și propunerilor legislative sectoriale conexe, în special cele privind coeziunea și agricultura”**

Ministrul Fondurilor Europene, doamna Rovana Plumb, efectuează o vizită de lucru la Bratislava, unde participă la întâlnirea la nivel înalt  „Prietenii Coeziunii”, la invitația prim-ministrului Republicii Slovace, domnul Peter Pellegrini.

În perspectiva preluării de către țara noastră a Președinției Consiliului UE, la 1 ianuarie 2019, delegația română a reiterat importanța pe care autoritățile române o acordă negocierilor privind bugetul UE, în special aspectele referitoare la Politica de Coeziune și Politica Agricolă Comună.

 În intervenția sa, doamna Plumb a arătat că „România susține ferm menținerea politicii de coeziune și politicii agricole comune ca principalele politici investiționale ale UE. România acordă o importanță deosebită negocierilor privind viitorul Cadru Financiar Multianual și propunerilor legislative sectoriale conexe, în special cele privind coeziunea și agricultura”.

 Referitor la viitorul Cadru Financiar Multianual, oficialul român a precizat că „România va depune toate eforturile pentru a ajunge cât mai aproape de un acord politic pe durata exercitării mandatului de Președinție rotativă a Consiliului UE, respectiv în cadrul Summitului șefilor de stat de stat și de guvern, de la Sibiu, din 9 mai 2019”.

 „Prietenii Coeziunii” reunește înalți oficiali din România, Republica Cehă, Estonia, Croația, Ungaria, Malta, Polonia, Slovenia și Slovacia, Bulgaria, Cipru, Letonia, Lituania, Portugalia și Greciei, precum și înalți reprezentanți ai instituțiilor europene.

 Prima întâlnire a grupului a avut loc la București, în iulie 2012.

Sursa: Ministerul Fondurilor Europene